คลังเดินหน้าแยกก๊าซ2ราคา
กรณ์ เดินหน้าต่อมาตรการลดค่าครองชีพเป็นมาตรการระยะยาว แยกราคาแก๊สแอลพีจีเป็น 2 ราคา คาดได้ข้อสรุปภายในสิ้นปีนี้
30 มิ.ย. 2553

กรณ์ เดินหน้าต่อมาตรการลดค่าครองชีพเป็นมาตรการระยะยาว แยกราคาแก๊สแอลพีจีเป็น 2 ราคา คาดได้ข้อสรุปภายในสิ้นปีนี้
นายกรณ์ จาติกวณิช รัฐมนตรีว่าการกระทรวงการคลัง กล่าวว่า นายกรัฐมนตรีได้มอบหมายให้เร่งศึกษาการใช้มาตรการลดค่าครองชีพในระยะยาว โดยในส่วนของก๊าซแอลพีจี ได้มอบหมายให้คณะกรรมการนโยบายพลังงานแห่งชาติ หรือ กพช. ศึกษาโครงสร้างราคาก๊าซแอลพีจีว่าสามารถแยกเป็น 2 ราคา คือ ในภาคครัวเรือนกับภาคขนส่ง และอุตสาหกรรมขนาดใหญ่ได้หรือไม่ เนื่องจากมองว่าในฐานะที่ไทยเป็นผู้ผลิตก๊าซธรรมชาติ ประชาชนก็ควรได้ใช้ทรัพยากรของประเทศในราคาต้นทุน ขณะที่ผู้ประกอบการที่ใช้เพื่อการพาณิชย์ควรใช้ในราคาตลาดโลก
ขณะที่มาตรการรถไฟชั้น 3 ฟรี มีความเป็นไปได้สูงที่จะให้ใช้เป็นมาตรการระยะยาว เนื่องจากต้นทุนการดำเนินงานต่ำและค่อนข้างแน่นอน ส่งผลกระทบกับรายได้ของการรถไฟแห่งประเทศไทย หรือ ร.ฟ.ท. ค่อนข้างน้อย รวมถึงกลุ่มผู้ใช้บริการเป็นผู้มีรายได้น้อยจริง ส่วนค่าไฟ มอบหมายให้การไฟฟ้านครหลวง หรือ กฟน. และการไฟฟ้าส่วนภูมิภาค หรือ กฟภ. ศึกษาว่าหากจะปรับใช้ในระยะยาว จะต้องปรับลดจำนวนหน่วยไฟฟ้าจากปัจจุบันที่อยู่ 90 หน่วย หรือไม่ รวมทั้งการช่วยเหลือจะต้องเป็นผู้มีรายได้น้อยจริงและครอบคลุมให้มากที่สุด 
สำหรับรถโดยสารประจำทางฟรี ให้องค์การขนส่งมวลชนกรุงเทพ หรือ ขสมก. พิจารณาว่าจะต้องแยกเส้นทางเดินรถ หรือลดจำนวนรถโดยสารประจำทาง ที่ปัจจุบันใช้บริการอยู่จำนวนครึ่งหนึ่งของรถโดยสารประจำทางที่มีอยู่ทั้งหมดหรือไม่ โดยการศึกษามาตรการลดค่าครองชีพทั้งหมดจะเสร็จสิ้นภายในสิ้นปีนี้